നിവിന് പോളി നായകനായ കനകം കാമിനി കലഹം ട്രെയ്ലര് പുറത്തിറങ്ങി കൊച്ചി : മലയാളത്തില് ആദ്യമായി ഡിസ്നി ഹോട്ട്സ്റ്റാറിലൂടെ റിലീസ് ചെയ്യുന്ന മലയാള ചലച്ചിത്രം, നിവിന് പോളി നായകനായ ഫാമിലി എന്റര്ടൈനര് കനകം കാമിനി കലഹത്തിന്റെ രസകരമായ ട്രെയ്ലര് പുറത്തിറങ്ങി. വേള്ഡ് ഡിസ്നി ഡേയായ നവംബര് 12ന് തന്നെ ഡിസ്നി ഹോട്ട്സ്റ്റാറിലൂടെ ചിത്രം എത്തുന്നുവെന്നതും ഒരു സവിശേഷതയാണ്. നിവിന് പോളിയുടെ നിര്മ്മാണ കമ്ബനി പോളി ജൂനിയര് പിക്ചേഴ്സ് നിര്മ്മിക്കുന്ന ചിത്രത്തിന്റെ സംവിധാനം നിര്വഹിക്കുന്നത് ആന്ഡ്രോയിഡ് കുഞ്ഞപ്പന് V2.0 എന്ന ആദ്യചിത്രത്തിലൂടെ തന്നെ മികച്ച നവാഗത സംവിധായകനുള്ള സംസ്ഥാന അവാര്ഡ് കരസ്ഥമാക്കിയ രതീഷ് ബാലകൃഷ്ണന് പൊതുവാളാണ്. സംവിധായകന് രതീഷ് ഈ കഥ പറഞ്ഞപ്പോള് തന്നെ ഏറ്റവും ക്ലേശകരമായ ഒരു സമയത്തിലൂടെ കടന്നുപോകുന്ന ജനങ്ങള്ക്ക് മാനസ്സിക പിരിമുറുക്കം ഒഴിവാക്കുവാനും ഉല്ലാസം നല്കുവാനും ഈ ചിത്രം കാരണമാകും എന്നു തോന്നി..... എന്നാണ് നിവിന് പോളി അഭിപ്രായപ്പെട്ടത്. കുടുംബങ്ങള് ഇഷ്ടപ്പെടുന്ന രസകരമായ കഥാപാത്രങ്ങളും രംഗങ്ങളും നര്മ്മവുമെല്ലാം ഒരുക്കിയ ഒരു മനോഹര ചിത്രമായിരിക്കും ചിത്രമെന്ന് ഉറപ്പുണ്ട്.ഇന്റലിജെന്റ് കോമഡിയാണ് ചിത്രത്തില് കൂടുതല് എങ്കിലും പിടിച്ചിരുത്തുന്ന കഥാഗതിയും ട്വിസ്റ്റുകളുമെല്ലാം പ്രേക്ഷകര്ക്ക് ഇതുവരെ അനുഭവിച്ചിട്ടില്ലാത്ത ഒരു ചലച്ചിത്രാനുഭവം സമ്മാനിക്കുമെന്നാണ് സംവിധായകന്റെ ഉറപ്പ്. ഗ്രേസ് ആന്റണി, വിനയ് ഫോര്ട്ട്, സുധീഷ്, ജോയ് മാത്യു, ജാഫര് ഇടുക്കി, ശിവദാസന് കണ്ണൂര്, സുധീര് പറവൂര്, രാജേഷ് മാധവന്, വിന്സി അലോഷ്യസ് എന്നിവര് മറ്റ് അഭിനേതാക്കള്. യാക്സന് ഗാരി പെരേരയും നേഹ നായരും സംഗീത സംവിധാനം കുറിക്കുന്ന ചിത്രത്തിനായി ക്യാമറ ചലിപ്പിക്കുന്നത് വിനോദ് ഇല്ലംപ്പള്ളിയാണ്. മനോജ് കണ്ണോത്ത് എഡിറ്റിംഗും ശ്രീജിത്ത് ശ്രീനിവാസന് ശബ്ദവും ഒരുക്കുന്നു. അനീസ് നാടോടിയാണ് കലാസംവിധാനം. മെല്വി ജെ കോസ്റ്റ്യൂംസും ഷാബു പുല്പ്പള്ളി മേക്കപ്പും നിര്വഹിക്കുന്നു.